Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 223/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„Bardejovský Med / Med z Bardejova“

EU št.: PDO-SK-02778 – 28.6.2021

ZOP (X)ZGO ( )

1. Ime [ZOP ali ZGO]

„Bardejovský Med / Med z Bardejova“

2. Država članica ali tretja država

Slovaška

3. Opis kmetijskega proizvoda ali živila

3.1. Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itn.)

3.2. Opis proizvoda, za katerega se uporablja ime iz točke 1

„Bardejovský Med / Med z Bardejova“ so trije ločeni proizvodi:

hojev med;

lipov med in

manin med.

Proizvod je prisoten na trgu v tekoči ali kristalizirani obliki.

Hojev med

Fizikalno-kemijske lastnosti

Vsebnost vode: največ 18 % na površini v posodi po usedanju

Vsebnost hidroksimetilfurfurala (HMF):

največ 5 mg/kg v neraztopljenem medu po centrifugiranju

največ 15 mg/kg v raztopljenem medu po kristalizaciji

Vsebnost saharoze: največ 5 g/100 g

Vsebnost glukoze in fruktoze: najmanj 60 %

Vsebnost elementov v sledovih: več kot 1 %

Električna prevodnost: najmanj 100 mS/m

Vsebuje zelo veliko mineralov in elementov v sledovih.

Organoleptične lastnosti

Videz

Barva : bistra, temna do črna, z rahlim zelenim odtenkom po kristalizaciji 95–114 mm na lestvici Pfund Kristalizacija : med kristalizacijo nastanejo zelo drobni kristali, ki se med raztapljanjem medu pri nizki temperaturi hitro raztopijo Vonj : blag, ne pretirano izrazit, nežno sladek maslen vonj Okus : nežno sladek z blago, ne pretirano izrazito masleno aromo

Lipov med

Fizikalno-kemijske lastnosti

Vsebnost vode:največ 18 % na površini v posodi po usedanju

Vsebnost hidroksimetilfurfurala (HMF):

največ 5 mg/kg v neraztopljenem medu po centrifugiranju

največ 15 mg/kg v raztopljenem medu po kristalizaciji

Vsebnost saharoze: največ 5 g/100 g

Vsebnost glukoze in fruktoze: najmanj 60 %

Vsebnost elementov v sledovih: več kot 1 %

Električna prevodnost: najmanj 90 mS/m

Organoleptične lastnosti

Videz

Barva : bistra, temno rjava do črna, z rahlim zelenim odtenkom po kristalizaciji 95–110 mm na lestvici Pfund Kristalizacija : kristalizacija lipovega medu je relativno hitra v primerjavi s kristalizacijo drugih vrst; kristali so precej veliki in spominjajo na groba zrna peska Vonj : po zeliščih, z močnim vonjem lipovega cvetja Okus : blago zeliščen, s prepoznavno aromo, ki spominja na mentol

Manin med

Fizikalno-kemijske lastnosti

Vsebnost vode: največ 18 % na površini v posodi po usedanju

Vsebnost hidroksimetilfurfurala (HMF):

največ 5 mg/kg v neraztopljenem medu po centrifugiranju

največ 15 mg/kg v raztopljenem medu po kristalizaciji

Vsebnost saharoze: največ 5 g/100 g

Vsebnost glukoze in fruktoze: najmanj 60 %

Vsebnost elementov v sledovih: več kot 1 %

Električna prevodnost: najmanj 95 mS/m

Organoleptične lastnosti

Videz

Barva : bistra, rjavo rdeča, rjava do temno rjava 95–110 mm na lestvici Pfund Kristalizacija : hitra, nastajajo precej debeli kristali Vonj : blago zeliščen Okus : blago maslen in po zeliščih z značilno aromo mane

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje medu „Bardejovský Med / Med z Bardejova“, od nameščanja panjev do polnjenja kozarcev, morajo potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Med „Bardejovský Med / Med z Bardejova“ mora biti pakiran na opredeljenem geografskem območju iz točke 4, da se bolje zaščitita pristnost in kakovost medu „Bardejovský Med / Med z Bardejova“ ter zagotovita sledljivost in nadzor proizvoda.

To je edini način za ohranjanje kakovosti ter preprečevanje sprememb fizikalno-kemijskih in organoleptičnih lastnosti. Zaradi prevoza blaga na novo lokacijo se spremenijo temperature in vlažnost ter absorbira tuj vonj in poveča količina HMF ter zmanjša količina distaz. S pakiranjem proizvoda na opredeljenem geografskem območju se zmanjša tveganje mešanja z medom, proizvedenim zunaj območja iz točke 4.

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

„Bardejovský Med / Med z Bardejova“ se prideluje na območju gorovja Čergov v okrožju Bardejov v občinah Hertník, Šiba, Hervartov, Richvald, Kríže, Tarnov, Rokytov in Mokroluh ter v naslednjih predelih mesta Bardejov: Koligrund, Bardejovská zábava, Poštárka in Bardejov-Mihaľov.

5. Povezava z geografskim območjem

Zahtevek za registracijo označbe porekla „Bardejovský Med/med z Bardejova“ temelji izključno na posebni kakovosti in lastnostih proizvoda, ki so posledica naravnih ter človeških dejavnikov na geografskem območju.

Gorovje Čergov leži na severovzhodu Slovaške. Gorovje se je izoblikovalo na podlagi iz fliša s peščenjakom in skrilavcem. Površino prekrivajo mešani gozdovi, v katerih uspevajo večinoma bukve, jelke in smreke. V predelu gorovja v okrožju Bardejov uspevajo homogeni sestavi jelk, ki se jim na določenih območjih pridružijo tudi lipovci in bukve. Delež jelk v gozdovih na tem opredeljenem geografskem območju je zelo visok – ocenjen je na 70 %. Jelke pokrivajo približno 6 000 hektarjev gozda, na teh območjih pa so stalno ali začasno nameščeni tudi čebelji panji.

Celotno gorovje Čergov leži v hladnem podnebnem območju s povprečnimi zimskimi temperaturami od –3 °C do –6 °C in povprečnimi poletnimi temperaturami od 14 °C do 16 °C. V letu je od 120 do 160 dni s snežno odejo. Od 10 do 30 dni na leto se temperatura na območju povzpne do 25 °C ali več. Podnebje je precej hladno in vlažno, zaradi česar so razmere primerne za življenjski cikel zelene hojeve ušice (Cinara pectinatae) iz družine Lachnidea ter za njeno razmnoževanje v velike kolonije. Ušica izloča mano, ki je glavni vir za proizvodnjo medu „Bardejovský Med / Med z Bardejova“.

Ušice se hranijo tako, da preluknjajo veje jelk ali liste drugih listnatih ali iglastih gozdov in iz njih srkajo floemski sok. Ker njihova presnova ne more predelati nekaterih sestavnih delov floemskega soka, ga izločajo v obliki sladkih kapljic, ki jih čebele odnesejo v čebelnjake in jih obogatijo s posebnimi snovmi (encimi), da se zgostijo, nato pa jih shranijo v satovje v panjih ter iz njih pridelujejo med. Na tem območju že dolgo prebiva kranjska čebela (Apis mellifera carnica), ki se je prilagodila na lokalne podnebne razmere in nabira mano.

Čebele pridelujejo „Bardejovský Med / Med z Bardejova“ v panjih, ki so za stalno nameščeni v čebelnjakih, ali v nomadskih panjih v opredeljenem geografskem območju. Panji morajo biti izdelani iz naravnega materiala: lesa. Čebel se ne sme gojiti v panjih iz plastike ali polistirena.

Med se iz satovja pridobiva s centrifugiranjem v točilu za med. Centrifugiranje se izvede, ko je med zrel in vsebnost vode ne presega 18 %. Satje, v katerem je čebelji zarod, se ne sme centrifugirati. Med čebelarsko sezono se v panjih ne smejo uporabljati kemijska zdravila. Vsebnost vode v medu se ne sme zmanjšati s pomočjo tehničnega izhlapevanja. Med se po centrifugiranju filtrira v sitih, da se odstranijo nečistoče (vosek, čebele itd.). Iz medu se lahko odstranijo le nečistoče in ničesar se ne sme dodati vanj. Med se nato skladišči v temu namenjenih zabojnikih ali pa se takoj zapakira v steklene kozarce, namenjene za prodajo končnemu potrošniku. Če je bil po centrifugiranju med skladiščen v zabojnikih, se lahko raztopi le pri temperaturah do 45 oC. Postopek centrifugiranja ter pakiranja medu se lahko odvija le v temu namenjenemu obratu, ki ga je odobrila zadevna regionalna uprava za veterinarstvo in živila ter ki mora biti na opredeljenem območju.

Čebelarji nabirajo med na tradicionalen obrtniški način, ki je tesno povezan z območjem. Lokalni čebelarji so vešči izbire lokacij, kamor namestijo panje, in načina pridobivanja, centrifugiranja, shranjevanja ter pretakanja medu. V kadilnici se uporablja le star, gnijoč les lokalnih dreves, ki ustvarja neškodljiv in nedražeč dim. Med čebelarsko sezono se čebele ne smejo hraniti s sladkorjem ali drugo krmo. Odkrivanje satovja poteka na tradicionalen način s pomočjo čebelarskih vilic. Med se izloči iz okvirov s centrifugiranjem, brez toplote. Med ni pasteriziran.

„Bardejovský med / Med z Bardejova“ je poseben predvsem zato, ker lipov in manin med vsebujeta tudi hojevo mano, kar vpliva na njegovo temno rjavo do črno barvo, njegov okus pa je zelo nežen. Poleg navedene sestave k njegovi posebni kakovosti prispevajo tudi visoke vsebnosti flavonoidov, mineralov ter elementov v sledovih. Med, pridobljen na ta način, je precej gost, nežnega okusa, temne barve in ima značilen vonj. Vsebuje zelo veliko mineralov in elementov v sledovih.

Kakovosten med „Bardejovský Med / Med z Bardejova“, proizveden na čistih naravnih lokacijah, je prejel številne nagrade na prestižnih svetovnih sejmih. Kakovost proizvoda dokazuje tudi besedilo, ki je bilo 5. julija 2016 objavljeno v časopisu Pravda: „Pred nekaj časa so manin med z območja Bardejov razglasili za referenčni proizvod svoje vrste.“ V časopisu Nový čas z dne 14. oktobra 2012 je bil objavljen članek z naslovom „Med z območja Bardejov je najboljši med na svetu: čebelar Jozef je osvojil zlato medaljo“.

„Bardejovský Med/med z Bardejova“ je tesno povezan s svojim območjem porekla. Posebne lastnosti proizvoda so povezane z geografskim območjem. Homogeni sestavi jelk uspevajo le v zelo ugodnem in čistem okolju. Mikroklimatske razmere, nadmorska višina nad morsko gladino, podnebje in vlažnost opredeljenega območja ustvarjajo ugodne pogoje za razmnoževanje ušic, kar vpliva na proizvodnjo mane. Panji so nameščeni v gostih jelkovih gozdovih.

Električna prevodnost maninega medu na opredeljenem geografskem območju je bistveno višja od njegove običajne prevodnosti na drugih območjih. Električna prevodnost povzroča visoko vsebnost elementov v sledovih in mineralov, kot so magnezij, mangan, železo, baker, kobalt, kalcij, fosfor in drugi elementi. „Bardejovský Med / Med z Bardejova“ je svoje posebne lastnosti in kakovost dobil prav zaradi prisotnosti teh mineralov in elementov v sledovih v lokalnem podtalju, kjer uspevajo sestavi jelk. Te redke snovi vstopijo v veje jelk skozi koreninski sistem, nato pa jih izločijo ušice, ki se hranijo z njihovim floemskim sokom. Čebele jih nato prenesejo v svoje panje, kjer se proizvaja med. To vpliva na njegovo sestavo in kakovost, kar medu z območja Bardejov daje njegove značilne lastnosti.

Hojev med se na tem območju pridobiva že zelo dolgo in neprekinjeno. Izkušnje in veščine lokalnih čebelarjev se odražajo v postopku pridelave medu. Čebelarji lahko zaradi visoke ravni svojega znanja in spretnosti izpolnjujejo številne zahteve, ki veljajo za proizvodnjo medu, ter proizvajajo med s posebnimi lastnostmi, ki izhajajo iz izjemnih naravnih lastnosti tega geografskega območja.

Sklic na objavo specifikacije

https://www.indprop.gov.sk/swift_data/source/pdf/specifikacie_op_oz/Specifikacia_Bardejov.pdf

(1) UL L 343, 14.12.2012, str. 1.